Document ID: /roh_data/filtered/fineweb-2-filterrobots_roh.jsonl.gz/73935

Amt für Jagd und Fischerei
Uffizi da chatscha e pestga
Ufficio per la caccia e la pesca
Animals da niz blessads
Ultra dals animals da niz stgarpads ha il luf blessà durant il fanadur 5 nursas, 2 asens ed 1 vadè. L'avust èn quai stads 14 nursas, 1 asen, 2 vadels e 3 vatgas. Tenor las enconuschientschas actualas èn quests animals guarids. Ils animals da niz che han stuì vegnir mazzads d'urgenza figureschan tar ils animals stgarpads.
Muntaneras d'arments cun cumportaments problematics
Durant il fanadur e l'avust han differents manaschis purils annunzià tut en tut 10 eveniments cun muntaneras d'arments malruassaivlas, tar las qualas in connex cun il luf è vegnì confermà u supponì. Quests eveniments èn repartids en la Surselva, sin il massiv dal Calanda, en il Partenz, en Valragn ed en il Surses.
Animals da rapina gronds cun cumportaments problematics
Durant il fanadur e l'avust èn vegnidas annunziadas a l'Uffizi da chatscha e pestga 81 observaziuns d'in u da plirs lufs. Sin trais da quests inscunters èn vegnids constatads lufs cun cumportaments problematics tenor l'agiunta 5 dal Concept Luf en Svizra. Indicaziuns detagliadas davart cas spezials e davart mesiras da regulaziun tras l'Uffizi da chatscha e pestga pon vegnir legidas en ulteriuras notizias d'acta che sa chattan sin la pagina d'internet.